एक – पृथ्वी पर भी – भारत, रूस, अमेरिका, ब्रिटेन, फ्रान्स, आस्ट्रेलिया आदि-आदि देश रहते हैं और दूसरे- ग्लोब पर भी - भारत, रूस, अमेरिका, ब्रिटेन, फ्रान्स, आस्ट्रेलिया आदि-आदि देश रहते हैं। अब आइए इसमें यथार्थता को देखें कि क्या है ? यथार्थतः तो यह दिखाई देता है कि पृथ्वी पर ही सभी देश हैं, दूसरे शब्दों में समस्त देशों का संयुक्त रूप ही पृथ्वी है जिसमें समस्त सागर भी स्थित हैं। ग्लोब पर न तो कोई देश होता है और न कोई सागर ही। फिर भी पृथ्वी पर कहीं भी खड़ा होने पर स्थूल दृष्टि से समस्त पृथ्वी नहीं दिखलाई देती है परन्तु सूर्य चन्द्रमा रूपी दृष्टि जिसके पास हो, वह कह सकता है कि मैं अपने स्थान से ही समस्त पृथ्वी और मात्र पृथ्वी ही नहीं सूर्य-मण्डल से युक्त आसमान तक देखता हूँ। यह ज्ञान दृष्टि की बात है परन्तु ग्लोब पर समस्त पृथ्वी ही दिखलाई देती है, लेकिन न तो उस पर देश है और न सागर ही है। रेखांकित और लिखित चित्रित में ही मात्र एक पिण्ड मात्र है। ग्लोब यदि यह कहते हुये फूले कि समस्त देश और सागर तो मेरे अन्दर है, बाहरी दुनिया सारी मिथ्या है, तो उसका यह कहना ही मिथ्या है क्योंकि यथार्थतः सत्य पृथ्वी है, ग्लोब नहीं। ग्लोब तो देशों, सागरों और पहाड़ों का रेखांकित लिखित और चित्रित रूप मात्र पिण्ड है। यही हाल ज्ञानी और योगी का है। योगी ग्लोब और ज्ञानी पृथ्वी होता है। दूसरे शब्दों में योगी का सम्पूर्ण कार्यक्षेत्र मात्र एक पिण्ड होता है; ज्ञानी का सम्पूर्ण ब्रह्माण्ड।